Човек само срцем добро види, суштина је очима невидљива

Моји родитељи не чују. Они се не осећају мање вредним због тога, баш зато што су видели да им то не ускраћује пут до његових циљева. Засновали су породицу, раде и задовољни су својим радним местом. Довољно су желели и веровали у себе, зато су и успели да пронађу неко своје место у овом свету.

У окружењу у коме живе нема много особа као што су они, али без проблема ступају у комуникацију са осталим људима. Некада им мало теже полази за руком да се споразумеју, али успеју да објасне шта су хтели. Не, није им увек лако, али упорношћу и истрајношћу све се то преброди. Ако не могу да чују шта желе да им кажу, могу да виде, гестикулацијом, читањем са усана или да им напишу на папир. Није битно како, битно је да се оствари оно што се жели. Довољно је да ме погледају и да, иако не чују моје уздисаје, знају да ли сам срећна или нисам. Заиста, није важно да ли имаш више или мање бора, неки недостатак. Не мари ако немаш баш све што пожелиш, не мисли да си мање вредан. Сви смо ми једаки под овим небом. Само реците да желите, можете и хоћете отерати самоћу и тежак дан. За све добре људе биће боље, волеће се више, само треба времена. Ако не сад, данас, онда за 5 дана, година. Ко не чека, неће ни знати како је лепо радовати се свему што живот носи и истрајати у томе.

Баците срце људима у лице, нека снажно куца као и свачије, нацртајте своје жеље идите у корак са њима. Зажмурите, затворите очи, а отворите срце за оно неизречено, записано у тишини, између мира и свемира.

II Награда

Ана Власоњић

Медицинска школа Ужице